PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Proiectului de Lege privind  declararea
 zilei de 23 aprilie Ziua Cărţii
Proiectul de Lege privind declararea  zilei de 23 aprilie Ziua Cărţii a fost transmis Comisiei pentru cultură, arte, mijloace de informare în masă, cu adresa nr.  P. L. - x  524 din 27 noiembrie 2013, şi a fost înregistrat la Comisie cu nr. 4c-10/237/28.11.2013.

Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei pentru buget, finanţe şi bănci şi Comisiei juridice, de disciplină şi imunităţi. Până la redactarea prezentului raport Comisia juridică a transmis un aviz favorabil. Comisia a examinat avizul favorabil, cu observaţii şi propuneri, emis de Consiliul Legislativ cu nr. 526/11.06.2013, precum şi Punctul de vedere al Guvernului, emis cu nr. 367 din 30 februarie 2013, ce susţine adoptarea acestei iniţiative legislative, sub rezerva însuşirii observaţiilor şi propunerilor de la pct. II.

În raport de obiectul şi conţinutul reglementării, proiectul de lege face parte din categoria legilor ordinare. 


Iniţiativa legislativă a fost adoptată de Senat, în şedinţa din 19 noiembrie 2013, în calitate de primă Cameră sesizată.


Proiectul de lege are ca obiect de reglementare declararea zilei de 23 aprilie ca Zi a cărţii, zi ce este recunoscută pe plan internaţional de către Congresul General UNESCO începând cu anul 1995. Aşa cum se arată în expunerea de motive scopul principal al acestui demers legislativ îl constituie stimularea lecturii în general, încurajarea tineretului de a explora universul cărţilor, al literaturii, al culturii scrise în general.

Iniţiativa legislativă a fost dezbătută la lucrările Comisiei din data de 9 decembrie 2013. 


La lucrările Comisiei au fost prezenţi 20 de deputaţi din totalul de 22 membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votului.

Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi  ale art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.
În urma dezbaterii, Comisia pentru cultură, arte, mijloace de informare în masă propune plenului adoptarea Proiectului de Lege privind declararea  zilei de 23 aprilie Ziua Cărţii, cu amendamentele din anexă.

                            SECRETAR,


     Gigel Sorinel ŞTIRBU                           Florin-Costin PÂSLARU

ANEXA
        Amendamente admise

 la Proiectul de Lege privind declararea zilei de 23 aprilie Ziua Cărţii
	Nr. Crt.
	Forma adoptată de Senat
	Text propus de comisie
	Motivarea amendamentului

	1
	LEGE 
privind declararea zilei de 23 aprilie Ziua Cărţii
	           Nemodificat.
	

	2
	Art.1. –Se declară ziua de 23 aprilie  Ziua Cărţii.

	Art.1. – Prin prezenta lege se declară ziua de 23 aprilie Ziua Cărţii.
(Amendament propus de Comisie)
	 Pentru o exprimare mai  elegantă.

	3
	Art. 2. – (1) Autorităţile administraţiei publice centrale şi locale pot sprijini organizarea de manifestări cultural-artistice şi de acţiuni social-culturale dedicate acestei zile.

(2) Ministerul Culturii elaborează, în colaborare  cu reprezentanţii organismelor deconcentrate, un ghid anual al manifestărilor dedicate acestei sărbători, în termen de 60 de zile de la intrarea în vigoare a prezentei legi.
	 Art. 2. - Ministerul Culturii şi autorităţile administraţiei publice locale pot sprijini material sau logistic  organizarea şi desfăşurarea de manifestări cultural-artistice şi de acţiuni social-culturale, în limita fondurilor disponibile.

 (Amendament propus de Comisie)


	Pentru o exprimare mai sintetică şi mai clară.

	4.
	Art. 3. - Societatea Română de Radiodifuziune şi Societatea Română de Televiziune vor realiza şi vor include  în programele lor emisiuni dedicate acestei zile, în conformitate cu legea privind propria organizare şi funcţionare.
	Art. 3. - Societatea Română de Radiodifuziune şi Societatea Română de Televiziune, în calitate de servicii publice, pot include în programele lor emisiuni ori aspecte de la manifestările dedicate acestei sărbători.

 (Amendament propus de Comisie)
	Pentru o formulare care să nu implice impuneri în programul editorial.


     Comisia a hotărât cu  majoritate de voturilor adoptarea Proiectului de Lege  privind  declararea zilei de 23 aprilie  Ziua Cărţii.

PREŞEDINTE,

                                                     
        SECRETAR,

